b'\n_START_ARTICLE_\nIvan Gont\xc5\xa1arov\n_START_PARAGRAPH_\nIvan Gont\xc5\xa1arov (vene \xd0\x98\xd0\xb2\xd0\xb0\xd0\xbd \xd0\x90\xd0\xbb\xd0\xb5\xd0\xba\xd1\x81\xd0\xb0\xd0\xbd\xd0\xb4\xd1\x80\xd0\xbe\xd0\xb2\xd0\xb8\xd1\x87 \xd0\x93\xd0\xbe\xd0\xbd\xd1\x87\xd0\xb0\xd1\x80\xd0\xbe\xd0\xb2; 18. juuni (vkj 6. juuni) 1812 Simbirsk \xe2\x80\x93 27. september (vkj 15. september) 1891 Peterburi) oli vene kirjanik.\n_START_SECTION_\nBiograafia\n_START_PARAGRAPH_\nGont\xc5\xa1arov s\xc3\xbcndis Simbirskis, mis t\xc3\xa4nap\xc3\xa4eval kannab nime Uljanovsk. Tema isa oli j\xc3\xb5ukas viljakaupmees._NEWLINE_Aastatel 1822\xe2\x80\x931830 \xc3\xb5ppis Gont\xc5\xa1arov Moskvas kaubandust, mis sel ajal t\xc3\xa4hendas keeli, maatundmist, matemaatikat ja asjaajamisoskust. Edasi suundus ta Moskva \xc3\xbclikooli filoloogiat \xc3\xb5ppima, kuid 1831\xe2\x80\x931834 v\xc3\xa4ldanud \xc3\xb5ppingud l\xc3\xb5ppesid ilma kraadita._NEWLINE_1834\xe2\x80\x931835 oli Gont\xc5\xa1arov oma kodulinnas kuberneri kantselei\xc3\xbclemaks ning 1835\xe2\x80\x931852 t\xc3\xb6\xc3\xb6tas ta t\xc3\xb5lgina rahandusministeeriumis._NEWLINE_Gont\xc5\xa1arov osales sekret\xc3\xa4rina admiral (hiljemini krahv) Jefimi Putjatini juhitud ekspeditsioonil Jaapanisse kaubandussuhteid edendama. Vahemikus 1852\xe2\x80\x931854 toimunud missioon osutus edukaks._NEWLINE_Vahemikus 1856\xe2\x80\x931868 oli Gont\xc5\xa1arov mitmel korral ametis tsensuuriametnikuna._NEWLINE_1859\xe2\x80\x931864 oli tal t\xc3\xbcli Ivan Turgeneviga, s\xc3\xbc\xc3\xbcdistades viimast loomevargustes._NEWLINE_Oma viimastel eluaastatel suvitas kirjanik Narva-J\xc3\xb5esuus. Ta suri 1891. aastal Peterburis.'